**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

**1. Gestor zmluvy:** Ministerstvo vnútra Slovenskej republiky

**2. Názov zmluvy:** Zmluva medzi Slovenskou republikou a Maďarskom, ktorou sa mení a dopĺňa Zmluva medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti podpísaná 2. októbra 2006 v Bratislave (ďalej len „Zmluva“).

**3. Účel a predmet zmluvy a jeho úprava v právnom poriadku Slovenskej republiky:**

Účelom a predmetom Zmluvy je úprava vzájomnej spolupráce príslušných orgánov oboch zmluvných strán pri prevencii, odhaľovaní a vyšetrovaní trestných činov, pri ochrane verejného poriadku vrátane spolupráce pri ochrane štátnej hranice.
Vo vzťahu k právnym predpisom Slovenskej republiky je táto spolupráca upravená v zákone č. 300/2005 Z. z. Trestný zákon v znení neskorších právnych predpisov, v zákone č. 301/2005 Z. z. Trestný poriadok v znení neskorších právnych predpisov, v zákone č. 171/1993 Z. z. o Policajnom zbore v znení neskorších právnych predpisov, v zákone č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších právnych predpisov, v zákone č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z.

**4. Priama úprava práv alebo povinností fyzických osôb alebo právnických osôb:**

Zmluva upravuje priamo práva alebo povinnosti fyzických osôb alebo právnických osôb v článkoch 5, 6 a 7.

**5. Úprava predmetu medzinárodnej zmluvy v práve Európskej únie:**

Dohoda podpísaná v Schengene 14. júna 1985 medzi vládami štátov Hospodárskej únie Beneluxu, Spolkovou republikou Nemecko a Francúzskou republikou o postupnom zrušení kontrol na ich spoločných hraniciach.

Dohovor podpísaný v Schengene 19. júna 1990 medzi Belgickým kráľovstvom, Spolkovou republikou Nemecko, Francúzskou republikou, Luxemburským veľkovojvodstvom a Holandským kráľovstvom o vykonávaní Dohody o postupnom zrušení kontrol na ich spoločných hraniciach podpísanej v Schengene 14. júna 1985, s príslušným záverečným aktom a spoločnými vyhláseniami.

Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti.

Protokoly pripojené k Zmluve o Európskej únii a k Zmluve o fungovaní Európskej únie - Protokol č. 19 o schengenskom acquis začlenenom do rámca Európskej únie – preambula, začlenenie schengenského acquis do rámca Európskej únie Amsterdamskou zmluvou z 2. októbra 1997.

Nariadenie Európskeho parlamentu a Rady (ES) č. 562/2006 z 15. marca 2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc) v platnom znení.

Návrh zmluvy je v súlade s príslušnými ustanoveniami vyššie uvedených predpisov práva Európskeho spoločenstva/Európskej únie.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb, preto sa po jej podpise vyžaduje súhlas Národnej rady Slovenskej republiky.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb (ustanovenia Zmluvy, ktoré priamo zakladajú práva alebo povinnosti fyzických osôb alebo právnických osôb sú uvedené v bode 4 doložky) a zároveň zmluva, na ktorej vykonanie nie je potrebný zákon. Po ratifikácii a vyhlásení spôsobom ustanoveným zákonom má prednosť pred zákonmi.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na priamu použiteľnosť ustanovení Zmluvy a jej prednosť pred zákonmi nie je potrebné meniť, zrušiť alebo adaptovať žiadny právny predpis. Zmluva sa dotýka predovšetkým týchto všeobecne záväzných právnych predpisov:

zákon č. 300/2005 Z. z. Trestný zákon v znení neskorších právnych predpisov,

zákon č. 301/2005 Z. z. Trestný poriadok v znení neskorších právnych predpisov,

zákon NR SR č. 171/1993 Z. z. o Policajnom zbore v znení neskorších právnych predpisov,

zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších právnych predpisov,

zákon č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z.